Predkladacia správa

# Ministerstvo dopravy a výstavby Slovenskej republiky vypracovalo návrh zákona, ktorým sa mení a dopĺňa zákon č. 435/2000 Z. z. o námornej plavbe v znení neskorších predpisov (ďalej len „návrh zákona“) na základe úlohy B.21. z uznesenia vlády SR č. 491/2019.

Predkladaný návrh zákona má za cieľ harmonizovať vnútroštátne právo s právom Európskej únie v oblasti prípravy a osvedčovania členov lodnej posádky a uľahčenia pohybu členov lodnej posádky v rámci Európskej únie transpozíciou smernice Európskeho parlamentu a Rady (EÚ) 2019/1159 z 20. júna 2019, ktorou sa mení smernica 2008/106/ES o minimálnej úrovni prípravy námorníkov a zrušuje smernica 2005/45/ES o vzájomnom uznávaní osvedčení námorníkov vydávaných v členských štátoch do 02. augusta 2021 a v oblasti ochrany morského prostredia pred negatívnymi účinkami vypúšťania odpadu z lodí využívajúcich prístavy v Európskej únii čiastočnou transpozíciou smernice Európskeho parlamentu a Rady (EÚ) 2019/883 zo 17. apríla 2019 o prístavných zberných zariadeniach na vykladanie odpadu z lodí, ktorou sa mení smernica 2010/65/ES a zrušuje smernica 2000/59/ES do 28. júna 2021.

Účelom vyššie uvedených smerníc je zachovať a zlepšiť vysokú úroveň námornej bezpečnosti a ochrany mora pred znečistením zvyšovaním úrovne vedomostí a zručností námorníkov a uľahčiť pohyb námorníkov v rámci Európskej únie, čím sa okrem iného pomáha zatraktívniť námornú dopravu pre budúce generácie a tým predísť nedostatku kvalifikovaných pracovníkov v európskom námornom sektore. Tiež sa dopĺňa právna úprava týkajúca sa vykonávania Dohovoru o  práci v námornej doprave, 2006 (MLC).

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, ktorého výsledky sú uvedené v samostatnej prílohe.

# Návrh zákona sa predkladá na rokovanie vlády Slovenskej republiky bez rozporov.

Navrhuje sa dátum účinnosti 28. júna 2021 v súlade s čl. 24 ods. 1 smernice Európskeho parlamentu a Rady (EÚ) 2019/883 zo 17. apríla 2019 o prístavných zberných zariadeniach na vykladanie odpadu z lodí, ktorou sa mení smernica 2010/65/ES a zrušuje smernica 2000/59/ES.